b'\n_START_ARTICLE_\nVejen\n_START_SECTION_\nHistorie\n_START_PARAGRAPH_\nI 1879 beskrives byen s\xc3\xa5ledes: "Veien med Kirke, Pr\xc3\xa6stegaard, Skole, Jernbane-station, Kro, Brevsamlingssted, Vandm\xc3\xb8lle". _NEWLINE_Ved \xc3\xa5rhundredeskiftet blev byen beskrevet s\xc3\xa5ledes: "Byen Vejen (1280: W\xc3\xa6gn\xc3\xa6, c. 1340: Weghn), ved Vardevejen, stor k\xc3\xb8bstadlignende Landsby (1/2 1901: 161 Huse og 1108 Indb.), med Kirke, Pr\xc3\xa6stegd., 3 Skoler (Vejen gamle og nye samt Bakkely Sk.), Realskole (opr. 1900), Missionshus (opf. 1895), \xc3\x98velseshus (opf. 1882), Afholds- og H\xc3\xb8jskolehjem (opf. 1900), L\xc3\xa6gebolig, Dyrl\xc3\xa6gebolig, Sparekasse (opr. 1867; 31/3 1901 var Spar. Tilgodeh. 565,791 Kr., Rentef. 4 pCt., Reservef. 23,966 Kr., Antal af Konti 1801), Bank (opr. 1903, Aktiekapit.: 100,000 Kr.), flere industrielle Anl\xc3\xa6g, som Elektricitetsv\xc3\xa6rk (opf. 1903), Andelsmejeri, Bryggeri, Cikoriefabrik (\xe2\x80\x9eN\xc3\xb8rrejyll.\xe2\x80\x9c), Tagpapfabrik, Maskinfabrik, J\xc3\xa6rnst\xc3\xb8beri, Damp-Uldspinderi, Dampbageri, Farveri, Lervarefabr., Margarinefabr. (\xe2\x80\x9eAlfa\xe2\x80\x9c), Mineralvandsfabr., m. m., Vejr- og Vandm\xc3\xb8lle, Haandv\xc3\xa6rksdrift, Bogtrykkeri, K\xc3\xb8bmandshdlr., Hotel, Kro, Markedsplads (Marked i April, Juni og Sept.), J\xc3\xa6rnbane-, Telegraf- og Telefonst. samt Postkontor."_NEWLINE_Igennem de seneste par \xc3\xa5r har Vejen oplevet en stor udvikling i forretnings- og kulturliv. Byen har f\xc3\xa5et en del nye indbyggere, som formentlig er tilflyttere fra n\xc3\xa6rliggende byer, som vil benytte sig af den stigende mulighed for indk\xc3\xb8b og fritidsinteresser i byen. _NEWLINE_Ydermere opf\xc3\xb8res der i stigende grad nye erhverv omkring motorvej E20, som l\xc3\xb8ber lige forbi Vejens nordlige ende. Det har resulteret i, at byskiltet i den nordlige ende af byen er flyttet flere gange. _NEWLINE_Mange huse i midtbyen er restaurerede huse fra 1800-tallet eller nybyggede butiksarealer. I yderkanterne af byen findes mange boligblokke og r\xc3\xa6kkehuse fra 1980\'erne.\n_START_SECTION_\nTransport og infrastruktur\n_START_PARAGRAPH_\nFra Vejen Station afg\xc3\xa5r InterCity-tog mod K\xc3\xb8benhavn og mod Esbjerg samt regionaltog mod Aarhus, Esbjerg, Vejle og Bramming. _NEWLINE_Motorvejen E20 g\xc3\xa5r lige forbi byen og g\xc3\xa5r til Esbjerg mod vest og til K\xc3\xb8benhavn mod \xc3\xb8st. Der g\xc3\xa5r en ringvej rundt om byen, (Sdr. Ringvej, fra syd til \xc3\xb8st), der tager en del trafik fra sekund\xc3\xa6rrute 403. Vejene inde i centrum er meget smalle med flere sm\xc3\xa5 rundk\xc3\xb8rsler._NEWLINE_Bybussen i Vejen, nr. 16 er drevet af det norske busselskab Tide, som k\xc3\xb8rer ruten p\xc3\xa5 licens fra Sydtrafik. Der g\xc3\xa5r ogs\xc3\xa5 busforbindelser til byer som Ribe (via R\xc3\xb8dding), Haderslev, Vojens, Kolding, Vejle/Egtved og Billund._NEWLINE_N\xc3\xa6rmeste st\xc3\xb8rre lufthavn er Billund Lufthavn.\n_START_SECTION_\nAttraktioner og sev\xc3\xa6rdigheder\n_START_PARAGRAPH_\nByen rummer bl.a. Vejen Kunstmuseum, der nok er mest kendt for troldestatuen, som indtil kommunesammenl\xc3\xa6gningen i 2006 var i v\xc3\xa5benskjoldet for Vejen Kommune, og byen b\xc3\xa6rer stadig pr\xc3\xa6g af trolden p\xc3\xa5 flere s\xc3\xb8jler og bygninger i byen._NEWLINE_Statuen hedder En Trold der vejrer Kristenk\xc3\xb8d og er skabt af Niels Hansen Jacobsen._NEWLINE_Et lille stykke fra Vejen Kunstmuseum ligger Vejen Troldepark. Det er en smuk park, hvor b\xc3\xb8rn har mulighed for at lege, og voksne kan f\xc3\xa5 en god g\xc3\xa5tur. I 2013 er parken blevet renoveret med ny legeplads, og der er blevet lavet et omr\xc3\xa5de kaldet "De syngende sten", hvor man kan slippe fantasien l\xc3\xb8s og beundre de sjove sten. Ved siden at parken, ligger flere boldbaner, hvor der \xc3\xa5rligt bliver holdt Vejen OpenAir, som tiltr\xc3\xa6kker flere store danske kunstnere over to dage. Derudover bliver fodboldbanerne brugt af Vejen Sports Forening _NEWLINE_Centralt i byen ligger Vejen Bibliotek, og tidligere l\xc3\xa5 der ogs\xc3\xa5 en biograf i Vejen. I idr\xc3\xa6tscentret er der konferencelokaler, som flere gange om \xc3\xa5ret, bliver bes\xc3\xb8gt af foredragsholdere, komikere og musikere.\n_START_SECTION_\nSport\n_START_PARAGRAPH_\nVejen Idr\xc3\xa6tscenter, som er et af de st\xc3\xb8rste motionscentre i landet, har en sv\xc3\xb8mmehal, mange haller og h\xc3\xa5ndboldklubben KIF Vejen. Vejen Sports Forening er byens fodboldklub.\n_START_SECTION_\nUddannelse\n_START_PARAGRAPH_\nI Vejen er der to folkeskoler: Gr\xc3\xb8nvangskolen i den vestlige ende af byen og \xc3\x98sterbyskolen, som ligger i den \xc3\xb8stlige ende._NEWLINE_Vejen Gymnasium og HF tilbyder, som navnet antyder, STX og HF. VUC Vest har en afdeling i Vejen, og Vejen Business College tilbyder hg og HHX._NEWLINE_Fra 2016, tilbyder Vejen ogs\xc3\xa5 1. grundforl\xc3\xb8b p\xc3\xa5 SOSU uddannelsen i et samarbejde imellem Social- og Sundhedsskolen i Esbjerg og Vejen Business College._NEWLINE_I Askov, der ligger to km vest for Vejen, ligger folkeh\xc3\xb8jskolen Askov H\xc3\xb8jskole.'